Kentañ embannadur e brezhonek eus an droidigezh-mañ gant Youenn Drezen a oa e 1930, a-bennadoù a sizhun da sizhun en Le courrier du Finistère lec'h ma laboure evel kelaouenner. An eil zo ur c'haierad A4 eus ar gelaouenn Skol, an niverenn 63, deuet er-maez e 1975. Me garfe e vije adembannet e stumm ul levr ur wezh bennak pa vo diviet ar re-se.  Etre ar gontadenn hag ar romant emañ an  oberenn, gant he zudennoù pimpatrom. Tremen a ra e fin ar bloaz, ha labouret e vez tro da c'hoarielloù. Ur c'houblad karantezus, ur babig koant, ur paourkaezh kozhiad o vevañ e-unan en e lochenn goad gant ur verc'h dall eus ar c'haerañ hag eus ar jentilañ, ur patron drouk a daol e soñj en ur plac'h yaouank koant… An ton zo o tont eus an hengoun dre gomz gant ur c'honter o kemer al lenner da dest, o farsal. An istor hec'h-unan a lak ac'hanon da soñjal e kanaouennoù Theodor Botrel, reuzeudik ken ez int. Nemet e  echu mat, ar wezh-mañ. Plijet on bet kalz gant an deskrivadurioù munut, gant an ambiañs mod kozh, gant ar gwirion m'eo an divizoù hag emzalc'h an dud alies (pas atav : da skouer e kavan iskis e tec'hfe kuit Dot hep kaozeal gant he gwaz, nemet evit mad an itrik e vije). Romantel mat eo, met skrivet ha troet mat ivez, ha ma ne vagit ket allergiezh ouzh blaz an XIXvet kantved, kreñv war an oberenn, oc'h sur da gaout ebat.